Folketing
2004-02-06

I går havde Datatilsynet jubilæum, og der kom det jo frem under debatten, at persondataloven er meget, meget svær at fortolke og meget svær at administrere, og at både kommuner og private, herunder også advokater, prøver at gøre det så godt som muligt, så lovligt som muligt. Så det, vi skal huske, når vi diskuterer det her lovforslag, er, at persondataloven formentlig ikke er et ret godt værn, selv om der er præcise henvisninger til den beskyttelse, der burde ligge i persondataloven. Samtidig blev det også klart på konferencen i går, at Datatilsynet har så få ressourcer, at muligheden for at bruge Datatilsynet som reel beskyttelse er relativt ringe. I SF synes vi, at når vi nu har oplysningerne liggende på edb og det offentlige har brug for det, er det jo en god idé, at det offentlige får adgang til disse oplysninger. Vi har stor forståelse for, at kommunerne kan have brug for det, men vi er lidt bekymrede for, at man også åbner totalt op for private.